KOMISSION TÄYTÄNTÖÖNPANOPÄÄTÖS,

annettu 24 päivänä kesäkuuta 2014,

Keski-Euroopan tutkimusinfrastruktuurikonsortion (CERIC-ERIC) perustamisesta

(2014/392/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 6 artiklan 1 kohdan a alakohdan,

sekä katsoo seuraavaa:

ON HYVÄKSYNYT TÄMÄN PÄÄTÖKSEN:

1 artikla

1. Perustetaan Keski-Euroopan tutkimusinfrastruktuurikonsortio eurooppalaisena tutkimusinfrastruktuurikonsortiona (CERIC-ERIC).

2. CERIC-ERICin perussääntö vahvistetaan liitteessä. Tämä perussääntö on pidettävä ajan tasalla ja asetettava julkisesti saataville CERIC-ERICin verkkosivustolla ja sen sääntömääräisessä kotipaikassa.

3. CERIC-ERICin perussäännön olennaisista osista, joiden muuttaminen edellyttää komission hyväksyntää asetuksen (EY) N:o 723/2009 11 artiklan 1 kohdan mukaisesti, säädetään 1, 5, 8, 9, 18, 19, 21, 24, 26 ja 27 artiklassa.

2 artikla

Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

(1) EUVL L 206, 8.8.2009, s. 1.

LIITE

CERIC-ERICin PERUSSÄÄNTÖ

I LUKU — YLEISET MÄÄRÄYKSET

1 artikla Perustaminen, nimi ja sääntömääräinen kotipaikka 2 artikla Edustava taho 3 artikla Uusien jäsenten liittyminen 4 artikla Tarkkailijat 5 artikla Tavoitteet, tehtävät ja toiminnot 6 artikla Voimavarat 7 artikla Varainhoitovuosi, tilinpäätös ja talousarvioperiaatteet 8 artikla Käyttäjien pääsyoikeudet 9 artikla Korvausvastuu

II LUKU — HALLINTO

10 artikla CERIC-ERICin elimet 11 artikla Yleiskokous 12 artikla Yleiskokouksen valtuudet ja äänten enemmistöt 13 artikla Pääjohtaja 14 artikla Kumppanilaitosten johtajien neuvosto 15 artikla Kansainvälinen tieteellis-tekninen neuvoa-antava komitea (ISTAC) 16 artikla Riippumaton tilintarkastuslautakunta 17 artikla Tilintarkastus ja vaikutusten arviointi 18 artikla Henkilöstöpolitiikka 19 artikla Immateriaalioikeudet, luottamuksellisuus ja tietopolitiikka 20 artikla Teknologiansiirto ja suhteet teollisuuteen 21 artikla Hankintamenettelyt 22 artikla Tiedotus ja tulosten levittäminen

III LUKU — LOPPUMÄÄRÄYKSET

23 artikla Työkieli 24 artikla Kesto ja irtisanominen 25 artikla Velvoitteiden täyttämättä jättäminen 26 artikla Purkamisen edellytykset 27 artikla Purkaminen ja omaisuuden selvitys 28 artikla Perussäännön muutokset 29 artikla Perussäännön konsolidoitu toisinto

JOHDANTO

Tšekin tasavallan, Italian tasavallan, Itävallan tasavallan, Romanian, Serbian tasavallan ja Slovenian tasavallan hallitukset, jäljempänä ’jäsenet’,

OTTAVAT HUOMIOON kunkin jäsenen edut tutkimusaloilla, jotka perustuvat synkrotronivalon ja muiden mikroskooppisten tutkimusmenetelmien käyttöön ja ovat niiden kannalta merkityksellisiä varsinkin materiaalien valmistukseen ja niiden ominaisuuksien määrittämiseen, rakenteellisiin tutkimuksiin ja kuvantamiseen sovellettavissa analyysi- ja muuntamistekniikoissa biotieteiden, nanotieteen ja -teknologian, kulttuuriperinnön ja ympäristö- ja materiaalitieteiden aloilla yleensä sekä laitoksissa, joilla on näytteiden valmistukseen liittyviä valmiuksia;

OTTAVAT HUOMIOON, että nämä tutkimustoimet ja -tekniikat muodostavat vahvan potentiaalisen perustan jäsenten tieteen ja teknologian kehitykselle ja että yleiseurooppalaisella tasolla omaksuttava kansainvälinen lähestymistapa voisi tarjota erityisen edun kasvun vauhdittamiseksi, mikä auttaisi vahvistamaan Keski-Euroopan alueen kilpailukykyä ja sen panosta eurooppalaiselle tutkimusalueelle muun muassa parantamalla laatua ja valmiuksia koulutuksen ja teknologian aloilla ja mahdollisuuksia muihin sosioekonomisiin hyötyihin;

PANEVAT MERKILLE, että monet jäsenten tutkimuslaitokset harjoittavat jo yhteistyötä, josta saadut tulokset ovat olleet hyvin myönteisiä;

OTTAVAT HUOMIOON kyseisten tutkimusalojen huipputason instrumentit ja välineet edellä mainittujen jäsenten maissa ja muissa Keski-Euroopan alueen maissa;

KATSOVAT, että kullekin näistä maista ja eurooppalaisen tutkimus- ja innovointialueen toteuttamiselle olisi eduksi lisätä ja parantaa niiden valmiuksien laatua ja yhdentämistä luomalla yhteinen eurooppalainen hajautettu tutkimusinfrastruktuuri, jonka avulla voidaan päästä hajanaisuudesta ja hyödyntää täysimääräisesti jäsenten valmiuksia saavuttaa ja houkutella käyttäjiä maailmanlaajuisesti ja toimia yhteydessä muihin valmiuksiin ja resursseihin kansainvälisellä tasolla;

TOTEAVAT, että tarjoamalla yhdennetty ja laajempi valikoima palveluja, kehittämällä ja kokoamalla yhteen niiden toisiaan täydentävää kapasiteettia ja avaamalla se kansainvälisille tiedeyhteisöille vertaisarvioinnin perusteella voidaan lisätä niiden alueellista ja Euroopan tason merkitystä, kun yhteisen korkeatasoisen arvioinnin, vertailuanalyysin ja hallinnoinnin avulla saadaan aikaan myönteinen kilpailuvaikutus koko alueen sosioekonomiseen ja koulutusalan kehittämiseen, estetään aivovuotoa ja edesautetaan mahdollista teollista jatkokehitystä;

OTTAVAT HUOMIOON asetuksen (EY) N:o 723/2009, joka muodostaa yhteisen oikeudellisen kehyksen eurooppalaisille tutkimusinfrastruktuurikonsortioille (ERIC), jäljempänä ’asetus’;

TOTEAVAT, että asetus on sopiva oikeudellinen kehys yhteistyön lujittamiseksi;

OTTAVAT HUOMIOON, että tutkimusministerien Salzburgin ryhmän 26 päivänä kesäkuuta 2011 pidetyssä tapaamisessa allekirjoitetun yhteisymmärryspöytäkirjan ”For the Establishment of an European Research Infrastructure Consortium (ERIC) of Analytical Research Infrastructures — Central European Research Infrastructure Consortium — ’CERIC-ERIC’” perusteella jäsenet ovat sopineet perustavansa työryhmän, jonka tehtävänä on huolehtia kaikista ERICin perustamisen edellyttämistä valmistelutoimista;

OVAT TUTKINEET kyseisen työryhmän raportin, jossa muun muassa vahvistetaan, että asetus muodostaa sopivimman oikeudellisen kehyksen jäsenten yhteistyölle;

OTTAVAT HUOMIOON Keski-Euroopan maiden tutkimusministerien Salzburgin ryhmän Bregenzissä 26 päivänä kesäkuuta 2011 pitämässään kokouksessa CERIC-ERICin konseptille antaman tuen ja Wienissä 31 päivänä elokuuta 2012 allekirjoitetun julistuksen, jossa jäsenet sitoutuvat ehdottamaan CERIC-ERICin käynnistämistä;

OTTAVAT HUOMIOON tiedettä ja teknologiaa käsitelleessä Keski-Euroopan aloitteen (CEI) ministerikokouksessa vuonna 2011 hyväksytyssä ns. Triesten julistuksessa CERIC-ERICille ilmaistun tuen, joka vahvistettiin uudelleen 19 päivänä syyskuuta 2012 järjestetyssä kokouksessa;

OTTAVAT HUOMIOON, että jäsenet pyytävät Euroopan komissiota perustamaan CERIC-ERICin eurooppalaisena tutkimusinfrastruktuurikonsortiona (ERIC), joka on oikeushenkilö,

OVAT SOPINEET SEURAAVISTA MÄÄRÄYKSISTÄ:

I LUKU

YLEISET MÄÄRÄYKSET

1 artikla

Perustaminen, nimi ja sääntömääräinen kotipaikka

1. Perustetaan hajautettu eurooppalainen tutkimusinfrastruktuuri, jonka nimi on ”Keski-Euroopan tutkimusinfrastruktuurikonsortio”, jäljempänä ’CERIC-ERIC’.

2. CERIC-ERICin sääntömääräinen kotipaikka on Trieste, Italia. Yleiskokous tarkastelee viiden vuoden välein, pidetäänkö sääntömääräinen kotipaikka samassa maassa vai siirretäänkö se toisen jäsenen alueelle. Jäsen, jonka alueella sääntömääräinen kotipaikka sijaitsee, varmistaa 2 artiklassa tarkoitetun edustavan tahon kautta CERIC-ERICin yhteisen keskitetyn operatiivisen toiminnan voimavarat, mukaan lukien tähän tarkoitukseen tarvittava rahoitus, 6 artiklan mukaisesti.

2 artikla

Edustava taho

1. Kukin jäsen voi 3 kohtaa noudattaen nimittää yhden ”edustavan tahon”, joka on julkisyhteisö tai julkisen palvelun tehtävää suorittava alueellinen tai yksityinen taho, jonka tehtävänä on käyttää erityisiä oikeuksia ja suorittaa erityiset velvollisuudet, jotka on annettu sille yksinomaisesti ja jotka liittyvät välittömästi CERIC-ERICin soveltamisalaan ja toimintaan.

2. Edustavan tahon on pystyttävä suoriutumaan CERIC-ERICin tieteellisen/teknisen toiminnan vaatimuksista, mukaan lukien pääsyn tarjoaminen yhdelle laitokselle, jäljempänä ’kumppanilaitos’, joka on sen omistuksessa ja jolla on tieteelliset ja tekniset valmiudet antaa panoksensa yhteisiin strategisiin tavoitteisiin, päämääriin ja pääsymahdollisuuksiin siten kuin 5 ja 6 artiklassa esitetään.

3. Kunkin jäsenen on ilmoitettava yleiskokoukselle kaikista edustavan tahonsa ja sille annettujen oikeuksien ja velvollisuuksien muutoksista, nimityksen päättymisestä ja mahdollisista muista olennaisista muutoksista. Yleiskokous hyväksyy sisäiset säännöt, joissa määritellään edustavien tahojen toiminnan laajuus ja tehtävät erityisesti luontoissuorituksiin liittyvissä menettelyissä.

4. Kunkin jäsenen tai edustavan tahon on ehdotettava yleiskokouksen hyväksyttäväksi yhtä kumppanilaitosta. Edustavan tahon yhteydessä toimivan kumppanilaitoksen on oltava selkeästi määritelty, jotta se voi huolehtia asianmukaisesti CERIC-ERICin tieteelliseen ja tekniseen toimintaan osallistumisesta johtuvista sitoumuksista.

5. Kumppanilaitos arvioidaan 12 artiklan 3 kohdan h alakohdan mukaista menettelyä noudattaen, ja se toimii kansallisena yhteyspisteenä pääsymahdollisuuksien tukemiselle, yhteydenpidolle tutkijoihin ja teknikoihin päin, heidän kansainväliselle koulutukselleen ja vertailuanalyysille.

3 artikla

Uusien jäsenten liittyminen

1. CERIC-ERIC on avoinna uusille jäsenille, joilla on 5 artiklan 1 ja 2 kohdan mukaisesti käytössään erinomaiset analyysiin tai näytteiden valmistukseen liittyvät valmiudet, joita voidaan käyttää kehitettäessä ja/tai tarjottaessa käyttöön tarvittavaa teknistä ja tieteellistä asiantuntemusta ja voimavaroja ja joihin sovelletaan avoimen pääsyn periaatetta.

2. Uusien jäsenten liittymiselle vaaditaan yleiskokouksen hyväksyntä.

3. Yleiskokous määrittelee perusteet ja arviointimenettelyt uuden jäsenen kumppanilaitoksen hyväksymistä varten.

4 artikla

Tarkkailijat

1. Euroopan unionin jäsenvaltioista, kolmansista maista ja hallitustenvälisistä järjestöistä voi tulla CERIC-ERICin tarkkailijoita erityisillä sopimuksilla, jotka yleiskokous hyväksyy 12 artiklan 3 kohdan a alakohdan mukaisesti.

2. Tarkkailijat voivat olla

a) maita tai hallitustenvälisiä järjestöjä, erityisesti silloin kun ne aikovat hakea täysjäsenyyttä siinä vaiheessa, kun ne vielä kehittävät asianmukaisia kumppanilaitoksia;

b) kohteeltaan ja aikaväliltään tarkoin määriteltyihin yhteisiin hankkeisiin osallistuvia maita tai hallitustenvälisiä järjestöjä.

3. Kukin tarkkailija voi nimittää yhden edustajan osallistumaan yleiskokoukseen ilman äänioikeutta.

5 artikla

Tavoitteet, tehtävät ja toiminnot

1. CERIC-ERICin tavoitteena on edistää eurooppalaisia huipputason tutkimus-, kehittämis- ja demonstrointiohjelmia ja -hankkeita, mikä tuo lisäarvoa eurooppalaisen tutkimusalueen (ERA) kehittämiselle, lisää sen innovointipotentiaalia ja tukee myönteistä vaikutusta tieteen, teollisuuden ja talouden kehitykseen.

2. CERIC-ERIC edistää pääasiassa Keski-Euroopan alueella toimivien kumppanilaitosten kansallisten monitieteisten analyysiin, synteesiin ja näytteiden valmistukseen liittyvien valmiuksien yhdentämistä yhteiseen EU:n tason hajautettuun tutkimusinfrastruktuuriin, joka on avoinna tutkijoille koko maailmassa. Kansainvälistä pääsy- ja vertailuarviointijärjestelmää käyttäen CERIC-ERICiin tarjotaan jäsenten ehdotuksesta maksuton ja avoin pääsy, joka perustuu ansioihin ja saatavilla oleviin voimavaroihin sekä saatavilla olevien voimavarojen ja osaamisen optimaaliseen käyttöön.

3. CERIC-ERIC voi harjoittaa rajoitettua taloudellista toimintaa edellyttäen, että tämä toiminta liittyy läheisesti sen päätehtävään eikä vaaranna sen suorittamista.

4. Tavoitteidensa saavuttamiseksi CERIC-ERIC erityisesti

a) hyödyntää täysimääräisesti synkrotronivaloon ja muihin mikroskooppisiin tutkimusmenetelmiin liittyvää Keski-Euroopan alueen tieteellistä potentiaalia varsinkin materiaalien valmistukseen ja niiden ominaisuuksien määrittämiseen, rakenteellisiin tutkimuksiin ja kuvantamiseen sovellettavissa analyysi- ja muuntamistekniikoissa biotieteiden, nanotieteen ja -teknologian, kulttuuriperinnön ja ympäristö- ja materiaalitieteiden aloilla. Tämä toteutetaan tiiviissä yhteistyössä käyttäjäyhteisöjen kanssa kehittämällä ja tarjoamalla saataville valikoima toisiaan täydentäviä lähteitä ja välineitä, tehokkaat palvelut ja optimaaliset olosuhteet käyttäjille sekä ulottamalla toiminnot uusille potentiaalisille käyttäjille;

b) tarjoaa maksuttoman ja avoimen pääsyn käyttäjille, jotka valitaan kansainvälisessä vertaisarvioinnissa käyttäen perusteena laatua. Tämän lähestymistavan tarkoituksena on tukea jäsenten maiden valmiuksia parantaa tutkimusyhteisöjensä arvoa, laatua ja tuloksekkuutta kansainvälisessä yhteistyössä/kilpailussa;

c) hyödyntää optimaalisesti voimavaroja ja osaamista koordinoimalla kyseeseen tulevien teknologioiden tutkimusta ja kehittämistä, edistämällä ja koordinoimalla tieteellisen ja teknisen henkilöstön ja nuorten tutkijoiden yhteistä koulutusta ja harjoittamalla yhteistyötä naapuriyhteisöjen ja teollisuuden kanssa;

d) kehittää yhteisen strategian ja yhteiset periaatteet immateriaalioikeuksien ja osaamisen suojaamista ja hyödyntämistä varten ja voimistaa sitä kautta tukea teolliselle jatkokehitykselle ja käyttäjille;

e) varmistaa tehokkaan sisäisen ja ulkoisen viestinnän huolehtimalla edistämis-, tiedotus- ja markkinointitoimien koordinoinnista;

f) hakee rahoitusta.

6 artikla

Voimavarat

1. CERIC-ERICin käyttöön annettavat voimavarat koostuvat seuraavista:

a) jäsenten tai niitä edustavien tahojen CERIC-ERICin tavanomaisia toimia varten suorittamat luontoissuoritukset. Yleiskokouksen yksimielisellä suostumuksella jäsenet tai edustavat tahot voivat myös suorittaa rahoitusosuuksia 12 artiklan mukaisia ehtoja ja rajoja noudattaen;

b) jäsenten, tarkkailijoiden ja/tai muiden julkisten tai yksityisten tahojen CERIC-ERICin yksittäisiin hankkeisiin suorittamat luontoissuoritukset ja/tai rahoitusosuudet. Yleiskokous hyväksyy yksittäiset hankkeet ja niihin liittyvät vastuut 9 artiklan mukaisesti. Luontoissuorituksiin sovelletaan erityisiä kirjanpitomääräyksiä;

c) tutkimus- ja kehittämistoimintaan liittyvät taloudelliset avustukset, tuet ja muut suoritukset. Yleiskokous hyväksyy säännöt ja menettelyt yleiskokouksen 12 artiklan 3 kohdan l alakohdan mukaisesti hyväksymistä ulkoisista sopimuksista ja suorituksista, erityisesti EU:n rahoittamista toimista, saatavien tulojen käytölle;

d) rajoitetusta taloudellisesta toiminnasta saatavat tulot. CERIC-ERIC voi harjoittaa rajoitettua taloudellista toimintaa, kuten kehittää yhdessä kaupallisia palveluja. Näiden palvelujen on oltava taloudellisesti elinkelpoisia ja katettava alkuvaiheen investoinnit palvelujen käytön laajuuden ja keston edellyttämiltä osin. Tuloista on pidettävä erillistä kirjanpitoa;

e) muut kirjaukset ja taloudelliset resurssit. Edellä olevan 5 artiklan soveltamisalaan kuuluvien yksittäisten toimien tai hankkeiden kehittämiseksi CERIC-ERIC voi ottaa lainoja yleiskokouksen jäsentensä määräenemmistöllä 12 artiklan mukaisesti antamalla suostumuksella;

f) esimerkiksi hyväntekeväisyysorganisaatioilta, arpajaisrahastoilta ja voittoa tavoittelemattomilta yhteisöiltä saatavat muut tuet ja avustukset. CERIC-ERIC voi yleiskokouksen suostumuksella hyväksyä tässä perussäännössä tarkoitettuja tehtäviä ja toimia varten avustuksia, erityissuorituksia, lahjoja, lahjoituksia ja muita maksuja miltä tahansa luonnolliselta tai oikeushenkilöltä, kuten hyväntekeväisyysorganisaatiolta tai arpajaisrahastolta.

2. CERIC-ERICin voimavaroja käytetään ainoastaan 5 artiklassa tarkoitettujen tehtävien ja toimien toteuttamiseen.

3. CERIC-ERICin valmiudet perustuvat luontoissuorituksiin, jotka jäsenet tai edustavat tahot suorittavat yhteisten tavoitteiden saavuttamiseksi. Nämä suoritukset, mukaan lukien laitosten, erikoistuneiden teknisten valmiuksien ja koulutuskapasiteetin yhteiskäyttö ja pääsyn tarjoaminen niihin, arvioidaan ja kirjataan niiden arvon hyvittämiseksi CERIC-ERICiin tehtyinä luontoissuorituksina.

4. Lisäksi instrumentteina ja muina luontoissuorituksina käyttöön annettuihin voimavaroihin voi sisältyä instrumenttien käyttöaika, tilapäisesti siirretty henkilöstö ja muuntyyppisiä resursseja, siten kuin jäsenten tai edustavien tahojen välillä sovitaan. Yleiskokous vahvistaa yhteisen kirjanpitojärjestelmän ja säännöt luontoissuoritusten hyväksymistä, arviointia, kustannusarviota ja hyvittämistä varten. Luontoissuorituksen arvo otetaan vuotuiseen talousarvioon ja sisällytetään vastaaviin varainhoitokertomuksiin.

7 artikla

Varainhoitovuosi, tilinpäätös ja talousarvioperiaatteet

1. Varainhoitovuosi alkaa 1 päivänä tammikuuta ja päättyy 31 päivänä joulukuuta. Tilinpäätökseen otetaan 6 artiklan mukaisesti saatujen luontoissuoritusten ja muiden tulojen sovittu arvo.

2. Yleiskokous hyväksyy tilinpäätöksen ja vuotuiset talousarviot. Tilinpäätös on hyväksyttävä neljän tai poikkeustapauksissa kuuden kuukauden kuluessa varainhoitovuoden päättymisestä. Tilinpäätökseen on liitettävä selvitys varainhoitovuoden budjetti- ja varainhallinnosta.

3. CERIC-ERICiin sovelletaan tilinpäätöksen laatimista, ilmoittamista, tarkastamista ja julkistamista koskevia sovellettavan kansallisen lainsäädännön vaatimuksia.

4. CERIC-ERIC pitää kirjaa luontoissuorituksista, rahoitusosuuksista ja menoista sekä varmistaa moitteettoman varainhoidon, jonka tavoitteena on budjettitasapaino.

5. Vapautuksia arvonlisä- ja valmisteverosta ja muita vapautuksia, jotka perustuvat neuvoston direktiivin 2006/112/EY (1) 143 artiklan 1 kohdan g alakohtaan ja 151 artiklan 1 kohdan b alakohtaan neuvoston täytäntöönpanoasetuksen (EU) N:o 282/2011 (2) 50 ja 51 artiklan mukaisesti ja neuvoston direktiivin 2008/118/EY (3) 12 artiklaan, sovelletaan ainoastaan CERIC-ERICin ja kunkin jäsenen tekemiin ostoihin, jos ne liittyvät suoraan ja jos ne on tarkoitettu CERIC-ERICin viralliseen ja yksinomaiseen käyttöön, edellyttäen että tällaiset ostot tehdään pelkästään CERIC-ERICin muuta kuin taloudellista toimintaa varten ja linjassa sen toiminnan kanssa. Vapautukset arvonlisäverosta rajoitetaan ostoihin, joiden arvo on yli 300 euroa.

6. CERIC-ERICin on kirjattava taloudelliseen toimintaansa liittyvät menot ja tulot erikseen, ja sen on laskutettava markkinahinta tällaisesta toiminnasta tai, jos markkinahintaa ei voida määrittää, täydet kustannukset lisättynä kohtuullisella marginaalilla. Kyseinen toiminta ei kuulu verovapautusten piiriin.

8 artikla

Käyttäjien pääsyoikeudet

1. CERIC-ERIC tarjoaa ulkopuolisille käyttäjille maksuttoman ja avoimen pääsyn kumppanilaitoksissa käytettävissä oleviin tieteellisiin laitteistoihin soveltamalla yhteistä ja keskitettyä valintaa kansainvälisen vertaisarvioinnin perusteella ja käyttämällä ainoina kriteereinä ehdotettujen kokeiden tieteellistä laatua, minkä myötä kehitetään ERA:n avoimen käytön toimintamallia pyrkien houkuttelemaan kansainvälisesti parhaita käyttäjiä. Tätä varten CERIC-ERIC toteuttaa kaikki mahdolliset toimet maksuttoman ja avoimen pääsyn varmistamiseksi tieteellisiin laitteistoihin.

2. Hyväksyä voidaan myös käyttäjät, jotka pyytävät käyttöönsä teknisiä ja/tai tieteellisiä palveluja omaan laskuunsa ja/tai koulutustarkoituksiin, jos tämä ei ole vastoin avoimen pääsyn periaatetta, jolloin nämä käyttäjät suorittavat asianmukaisen maksun palvelujen käytöstä.

3. Yleiskokous vahvistaa strategiat ja menettelyt, joita sovelletaan käyttäjien pääsyoikeuksiin sekä maksuttomassa että omaan laskuun tapahtuvassa tutkimuksessa.

9 artikla

Korvausvastuu

1. CERIC-ERIC vastaa veloistaan.

2. Jäsenten tai niitä edustavien tahojen taloudellinen vastuu CERIC-ERICin veloista rajoittuu niiden omaan vuotuiseen osuuteen, jonka ne suorittavat CERIC-ERICiin.

3. CERIC-ERICin on hankittava tarvittava vakuutussuoja sen infrastruktuurin kehittämiselle ja toiminnalle ominaisten riskien varalta.

4. CERIC-ERICissä yhden tai useamman jäsenen ja/tai tarkkailijan lukuun toteutettaviin yksittäisiin hankkeisiin liittyvät vastuut määrittää yleiskokous. Yleiskokous määrittelee vastuun muissa kysymyksissä, jotka voivat liittyä esimerkiksi luontoissuoritusten käyttöön, kuten tarkkailijoilta ja ulkoisilta rahoitustahoilta saatavat luontoissuoritukset.

II LUKU

HALLINTO

10 artikla

CERIC-ERICin elimet

CERIC-ERICin hallintoelimiä ovat yleiskokous, pääjohtaja, kumppanilaitosten johtajien neuvosto ja kansainvälinen tieteellis-tekninen neuvoa-antava komitea (ISTAC).

11 artikla

Yleiskokous

1. Kutakin jäsentä edustaa yleiskokouksessa enintään kaksi edustajaa. Jäsen nimittää edustajat kolmen vuoden toimikaudeksi. Edustajien toimikausi voidaan uusia kolme kuukautta ennen näiden toimikauden päättymistä. Kunkin jäsenen on viipymättä ilmoitettava yleiskokouksen puheenjohtajalle kirjallisesti edustajiensa nimittämisestä tai nimityksen päättymisestä. Jos jompikumpi tai kumpikaan jäsenen edustajista ei pysty osallistumaan istuntoon ja edustajaksi tarvitaan toinen valtuutettu henkilö, kyseisen jäsenen on toimitettava kirjallinen ilmoitus yleiskokouksen työjärjestystä noudattaen yleiskokouksen puheenjohtajalle ennen istuntoa.

2. Edustajilla voi olla apunaan neuvonantajia ja asiantuntijoita yleiskokouksen työjärjestyksen mukaisesti.

3. Kullakin jäsenellä on yksi jakamaton ääni, ja jäsen on edustettuna, jos vähintään yksi edustaja on läsnä henkilökohtaisesti tai teleneuvottelun välityksellä yleiskokouksen työjärjestyksen mukaisesti.

4. Jäljempänä 15 artiklassa tarkoitetun ISTACin puheenjohtaja osallistuu yleiskokouksen istuntoihin neuvoa-antavassa ominaisuudessa.

5. Yleiskokouksen istunto on päätösvaltainen, jos edustettuna on kaksi kolmasosaa jäsenistä. Jos tämä edellytys ei täyty, samaa asialistaa käsittelevä yleiskokouksen uusintaistunto kutsutaan koolle mahdollisimman pian yleiskokouksen työjärjestyksen mukaisesti. Lukuun ottamatta 12 artiklan 2 ja 3 kohdassa mainittuja asioita yleiskokouksen uusintaistunto katsotaan päätösvaltaiseksi, jos edustettuina on vähintään puolet jäsenistä.

6. Yleiskokouksen puheenjohtaja valitaan edustajien keskuudesta määräenemmistöllä 12 artiklan mukaisesti kolmen vuoden toimikaudeksi. Varapuheenjohtaja voidaan nimittää yhtä suurella enemmistöllä puheenjohtajan esityksestä samaksi toimikaudeksi kuin puheenjohtaja. Puheenjohtajan ja varapuheenjohtajan ollessa estyneitä yleiskokouksen puheenjohtajana toimii virkaiältään vanhin edustaja toimikauden pituudessa laskien.

7. Yleiskokouksen päätökset tehdään 12 artiklan mukaisesti.

8. Yleiskokous kokoontuu vähintään kerran vuodessa. Yleiskokous kutsutaan myös koolle vähintään kolmen jäsenen tai pääjohtajan pyynnöstä tai jos CERIC-ERICin etu sitä edellyttää.

9. Yleiskokous hyväksyy oman työjärjestyksensä perussäännön mukaisesti.

10. Yleiskokoukseen osallistumisen kustannuksista vastaavat jäsenet tai niitä edustavat tahot.

11. Yleiskokouksen istuntojen paikallisesta järjestämisestä aiheutuvat kustannukset katsotaan istuntoa isännöivän jäsenen luontoissuorituksiksi.

12 artikla

Yleiskokouksen valtuudet ja äänten enemmistöt

1. Yleiskokous on CERIC-ERICin ylin hallintoelin, joka päättää CERIC-ERICin toimintaperiaatteista tieteellisissä, teknisissä ja hallinnollisissa asioissa. Yleiskokous antaa asianmukaiset ohjeet pääjohtajalle.

2. Yleiskokous tekee päätöksensä yksimielisesti ehdotuksista perussäännön muuttamiseksi noudattaen asetuksessa säädettyä menettelyä.

3. Seuraaville asioille vaaditaan yleiskokouksen hyväksyntä äänioikeutettujen jäsenten kahden kolmasosan määräenemmistöllä:

a) uusien jäsenten liittyminen ja tarkkailijanasema;

b) ehdotukset jäsenten käteissuorituksiksi kunkin jäsenen asettamin rajoituksin ja edellytyksin;

c) CERIC-ERICin organisatorinen ja toiminnallinen rakenne;

d) yleiskokouksen työjärjestys;

e) varainhoitosäännöt sekä kaikki muut säännöt ja menettelyt perussäännön määräysten täytäntöönpanemiseksi;

f) kansainvälisen tieteellis-teknisen neuvoa-antavan komitean puheenjohtajan ja jäsenten nimittäminen;

g) lainanotto;

h) jäsenten kumppanilaitoksiksi ilmoittamien yksittäisten laitosten hyväksyminen tai hyväksynnän epääminen ISTACin tai tilapäisen kansainvälisen arviointikomitean tekemän arvioinnin perusteella;

i) pääjohtajan nimittäminen tai nimityksen päättäminen ja toimivaltuuksien antaminen;

j) velvollisuutensa laiminlyöneen jäsenen irtisanominen CERIC-ERICistä;

k) CERIC-ERICin purkaminen ja omaisuuden selvitys;

l) ulkoisten sopimusten ja rahoitusosuuksien hyväksyminen.

4. Seuraaville asioille vaaditaan yleiskokouksen hyväksyntä läsnä olevien ja äänioikeutettujen jäsenten kahden kolmasosan määräenemmistöllä:

a) puheenjohtajan ja varapuheenjohtajan valinta;

b) CERIC-ERICin tieteellisen ja teknisen ohjelman hyväksyminen;

c) CERIC-ERICin tavanomaisten toimien vuotuisen ohjelman ja talousarvion hyväksyminen;

d) erityishankkeiden ja niihin liittyvien talousarvioiden hyväksyminen;

e) luontoissuorituksina hyvitettyjen arvojen hyväksyminen;

f) vuotuisen toimintakertomuksen hyväksyminen;

g) tilinpäätöksen päättäminen;

h) neuvoa-antavien komiteoiden tai muiden elinten perustaminen.

5. Jollei perussäännössä toisin määrätä, yleiskokous tekee kaikki muut päätöksensä läsnä olevien ja äänestävien jäsenten enemmistöllä.

6. Kullakin jäsenellä on yksi ääni yleiskokouksessa edellyttäen, että Euroopan unionin jäsenvaltioilla tai assosioituneilla mailla on yhdessä aina enemmistö äänioikeuksista. Äänestämästä pidättäytymisiä ei oteta huomioon määritettäessä, onko äänten enemmistö saavutettu. Jos äänet menevät tasan, yleiskokouksen puheenjohtajan ääni ratkaisee.

7. Yleiskokouksella on myös sellaisia muita valtuuksia ja se suorittaa sellaisia muita tehtäviä, jotka saattavat olla tarpeen CERIC-ERICin tavoitteiden saavuttamisen kannalta.

13 artikla

Pääjohtaja

1. Pääjohtajan nimittää yleiskokous.

2. Pääjohtaja on CERIC-ERICin toimeenpaneva elin ja oikeudellinen edustaja. Pääjohtaja vastaa CERIC-ERICin päivittäisestä johtamisesta ja osallistuu yleiskokouksen istuntoihin neuvoa-antavassa ominaisuudessa.

3. Pääjohtajan esittää yleiskokoukselle

a) CERIC-ERICin toimintaa koskevan vuosikertomuksen;

b) ISTACia ja/tai mitä tahansa muuta neuvoa-antavaa elintä kuullen ehdotuksen CERIC-ERICin vuotuiseksi tieteelliseksi ja tekniseksi ohjelmaksi ja kuvauksen luontoissuorituksista, jotka kukin jäsen suorittaa;

c) esityksen CERIC-ERICin talousarvioksi seuraavalle varainhoitovuodelle varainhoitosääntöjen mukaisesti, mukaan lukien luontoissuoritusten kirjanpito tavanomaisissa toimissa ja erityishankkeissa;

d) edellisen varainhoitovuoden tilinpäätöksen;

e) mahdolliset muut yleiskokouksen käsiteltäväksi ja hyväksyttäväksi esitettävät asiat.

14 artikla

Kumppanilaitosten johtajien neuvosto

1. Kumppanilaitosten johtajien neuvosto koostuu jäsenten tai niitä edustavien tahojen nimeämistä kumppanilaitosten johtajista.

2. Kumppanilaitosten johtajien neuvosto valitsee puheenjohtajansa jäsentensä keskuudesta.

3. Kumppanilaitosten johtajien neuvosto valvoo yleiskokouksen hyväksymien strategioiden täytäntöönpanon koordinointia. Se ylläpitää yhtenäisyyttä ja johdonmukaisuutta CERIC-ERICin toiminnassa ja jäsenten välisessä yhteistyössä.

4. Pääjohtaja kuulee kumppanilaitosten johtajien neuvostoa kaikista seuraavista yleiskokoukselle toimitettavista ehdotuksista:

a) ehdotus CERIC-ERICin vuotuiseksi tieteelliseksi ja tekniseksi ohjelmaksi ja kuvaus luontoissuorituksista, jotka kukin jäsen suorittaa;

b) esitys CERIC-ERICin talousarvioksi seuraavalle varainhoitovuodelle varainhoitosääntöjen mukaisesti, mukaan lukien luontoissuoritusten kirjanpito tavanomaisissa toimissa ja erityishankkeissa.

5. Kumppanilaitosten johtajien neuvoston toimintaa koskevat säännöt esitetään työjärjestyksessä, jonka yleiskokous hyväksyy.

15 artikla

Kansainvälinen tieteellis-tekninen neuvoa-antava komitea (ISTAC)

1. Yleiskokous nimittää 12 artiklan mukaisesti ISTACin jäsenet, joiden on oltava merkittäviä vaikuttajia CERIC-ERICin kannalta merkityksellisillä aloilla ja joiden lukumäärästä päättää yleiskokous.

2. Poikkeuksellisia olosuhteita lukuun ottamatta ISTAC ehdottaa jäsentensä joukosta puheenjohtajaa yleiskokouksen nimitettäväksi.

3. ISTAC antaa riippumatonta neuvontaa yleiskokoukselle ja pääjohtajalle kaikista strategisista kysymyksistä ja CERIC-ERICin harjoittamasta tieteellisestä ja teknisestä toiminnasta.

4. ISTAC erityisesti arvioi ehdotukset uusiksi kumppanilaitoksiksi ja vanhojen kumppanilaitosten toimintaa sekä neuvoo yleiskokousta kumppanilaitosten hyväksymisestä ja niiden toiminnan jatkamisesta kumppanilaitoksina.

5. ISTACin toiminnan kustannuksista vastaavat jäsenet tasapuolisesti, tai ne katetaan CERIC-ERICin talousarviosta.

16 artikla

Riippumaton tilintarkastuslautakunta

1. Yleiskokous perustaa riippumattoman tilintarkastuselimen varmentamaan, että luontoissuoritusten hankinnat, jotka yleiskokous ottaa CERIC-ERICin vuotuiseen talousarvioon, täyttävät 7 artiklan 5 kohdassa asetetut vaatimukset.

2. Yleiskokous nimittää riippumattoman tilintarkastuslautakunnan jäsenet kolmen vuoden toimikaudeksi, joka ei ole uusittavissa.

3. Riippumatonta tilintarkastuslautakuntaa avustavat tekniset asiantuntijat, ja se antaa havainnoistaan kertomuksen jokaisessa yleiskokouksen istunnossa.

17 artikla

Tilintarkastus ja vaikutusten arviointi

1. Yleiskokouksen nimittämät riippumattomat tilintarkastajat varmentavat CERIC-ERICin tilit, kokonaistalousarviot ja luontoissuoritusten arvot sen toimissa. Näiden tarkastusten kustannuksista vastaa CERIC-ERIC.

2. CERIC-ERIC tekee säännöllisen arvioinnin tieteellisen toimintansa laadusta sekä arvioinnin sen vaikutuksesta eurooppalaisella tutkimusalueella, alueilla, joilla sen kumppanilaitokset sijaitsevat, ja kansainvälisellä tasolla. Arvioinneissa otetaan huomioon CERIC-ERICin suoriutuminen sekä konsortiona että yksittäisten kumppanilaitosten tasolla.

18 artikla

Henkilöstöpolitiikka

1. CERIC-ERIC varmistaa yhdenvertaisen kohtelun ja yhtäläiset mahdollisuudet henkilöstölleen ja tukee liikkuvuutta kumppaneiden välillä ja yleensä Keski-Euroopan alueella tai sen ulkopuolella. CERIC-ERIC pyrkii houkuttelemaan nuorempaa henkilöstöä, kuten opiskelijoita, tutkijoita ja teknikkoja, koulutukseen kansainvälisesti avoimessa ympäristössä.

2. Jäsenet, niitä edustavat tahot, tarkkailijat tai muut yhteistyölaitokset pääsääntöisesti siirtävät CERIC-ERICin toimiin tarvittavan henkilöstön tilapäisesti CERIC-ERICiin.

3. Siirrettyyn henkilöstöön liittyvistä kustannuksista vastaa henkilöstön lähettänyt jäsen tai sitä edustava taho, ja poikkeustapauksia lukuun ottamatta ne kirjataan luontoissuorituksiksi. Erityishankkeisiin tai koulutustarkoituksiin liittyvät tilapäiset siirrot voidaan kirjata myös erityishanketta koskevien sääntöjen mukaisesti.

4. CERIC-ERICin henkilöstön palkkaamista koskevat periaatteet ja sisäiset säännöt määrittelee yleiskokous, ja se perustuu määräaikaisiin työsopimuksiin.

19 artikla

Immateriaalioikeudet, luottamuksellisuus ja tietopolitiikka

1. ”Immateriaalioikeudet” on tulkittava 14 päivänä heinäkuuta 1967 tehdyn Maailman henkisen omaisuuden järjestön perustavan yleissopimuksen 2 artiklan mukaisesti.

2. Jäsenten tai niitä edustavien tahojen väliseen immateriaalioikeuksien vaihtoon ja yhdistämiseen sovelletaan yleiskokouksen hyväksymiä sisäisiä sääntöjä tavoitteena lisätä immateriaalioikeuksien lisäarvoa ja vaikutusta alueen ja EU:n talouteen. Sisäisissä säännöissä vahvistetaan myös vaihdettavien tietojen luottamuksellisuutta koskevat ehdot.

3. CERIC-ERICin rahoittamien toimien tuloksena syntyneet immateriaalioikeudet ovat CERIC-ERICin omaisuutta.

4. CERIC-ERIC noudattaa henkilötietojen ja yksityisyyden suojaan sovellettavaa lainsäädäntöä.

20 artikla

Teknologiansiirto ja suhteet teollisuuteen

CERIC-ERIC, joka on hajautettu järjestelmä, toimii yhteyspisteenä eurooppalaiselle teollisuudelle

a) tarjoamalla t&k-kontakteja teollisuudelle ja toimimalla sen kanssa yhteistyössä t&k:n alalla, esimerkiksi yhteisten hankkeiden kehittämisessä ja prototypoinnin kautta tapahtuvassa esikarsinnassa;

b) tehostamalla yksittäisen jäsenten tai niitä edustavien tahojen taloudellista vaikutusta luomalla synergiaa ja yhteisvaikutuksia tietämyksen ja teknologian siirrossa;

c) painottamalla teollisuuden osallistumista ja sen tarjoamia mahdollisuuksia;

d) edistämällä ja tukemalla spin-off-yritystoiminnan syntymistä tutkimuksesta.

21 artikla

Hankintamenettelyt

CERIC-ERICin hankintamenettelyt perustuvat avoimuuden, syrjimättömyyden ja kilpailun periaatteisiin, ja niissä otetaan huomioon tarve varmistaa, että tarjoukset täyttävät parhaat mahdolliset tekniset, taloudelliset ja toimitukseen liittyvät vaatimukset, ja annetaan teollisuudelle ennakkoilmoitus kehittyneiden komponenttien ja järjestelmien toteuttamiseksi vaadittavista eritelmistä.

22 artikla

Tiedotus ja tulosten levittäminen

1. CERIC-ERICin tehtävien ja toiminnan tavoitteena on lujittaa eurooppalaista tutkimusta, ja sen viestintä- ja levittämistoimilla tuetaan tätä strategista lähestymistapaa.

2. CERIC-ERIC edistää toimintansa tuloksena syntyvien tieteellisten julkaisujen ja tieteellis-teknisen tietämyksen levittämistä tiedeyhteisölle, teollisuudelle ja suurelle yleisölle.

3. CERIC-ERIC on tarvittaessa vuorovaikutuksessa asianomaisten poliittisten päättäjien kanssa tavoitteidensa edistämiseksi.

III LUKU

LOPPUMÄÄRÄYKSET

23 artikla

Työkieli

CERIC-ERICin työkieli on englanti.

24 artikla

Kesto ja irtisanominen

1. CERIC-ERIC perustetaan aluksi kymmeneksi vuodeksi, ja sen kestoa jatketaan ilman eri toimenpiteitä kymmeneksi vuodeksi kerrallaan.

2. Jäsenet voivat irtisanoutua CERIC-ERICistä oltuaan sen jäseninä viisi vuotta ilmoittamalla asiasta kirjallisesti yhden vuoden irtisanomisajalla. Irtisanoutuminen tulee voimaan sitä varainhoitovuotta seuraavan varainhoitovuoden lopussa, jona irtisanoutumisesta on ilmoitettu, tai jäsenen ilmoittamana myöhempänä ajankohtana.

3. Irtisanoutunutta jäsentä sitovat edelleen kaikki velvoitteet ja sitoumukset, jotka ovat suorittamatta CERIC-ERICille irtisanoutumisen voimaantulon ajankohtana, ja mahdolliset CERIC-ERICin suoritettavaksi lankeavat vahingonkorvaukset, jotka johtuvat ennen jäsenen irtisanoutumista tehdyistä päätöksistä tai vahvistetuista toimenpiteistä.

25 artikla

Velvoitteiden täyttämättä jättäminen

Jos jäsen jättää täyttämättä sille perussäännön nojalla kuuluvia olennaisia velvoitteitaan, se lakkaa olemasta CERIC-ERICin jäsen yleiskokouksen tehtyä asiasta päätöksen äänioikeutettujen jäsentensä kahden kolmasosan määräenemmistöllä. Velvoitteensa laiminlyöneellä jäsenellä ei ole äänioikeutta tämän päätöksen tekemisessä.

26 artikla

Purkamisen edellytykset

CERIC-ERIC puretaan, jos

a) asetuksen vaatimuksia ei voida enää täyttää yhden tai useamman jäsenen irtisanoutumisen vuoksi;

b) CERIC-ERICin tavoitteita ei voida saavuttaa;

c) jäsenet sopivat purkamisesta yhteisesti.

27 artikla

Purkaminen ja omaisuuden selvitys

1. Jos CERIC-ERIC puretaan, sitä sitovat edelleen kaikki kolmansille osapuolille suorittamatta olevat velvoitteet ja sitoumukset.

2. CERIC-ERICin purkamiseksi jonkin 26 artiklassa mainitun purkamisedellytyksen täyttyessä vaaditaan yleiskokouksen kaikkien äänioikeutettujen jäsentensä kahden kolmasosan määräenemmistöllä tekemä päätös, josta ilmoitetaan Euroopan komissiolle asetuksen 16 artiklan mukaisesti. Tässä päätöksessä on täsmennettävä vähintään seuraavat:

a) selvittäjien lukumäärä ja selvittäjien lautakunnan toimintaa koskevat säännöt, jos selvittäjiä on useita;

b) selvittäjien nimittäminen ja CERIC-ERICin purkamisen oikeudellisina edustajina toimivien selvittäjien nimeäminen;

c) purkamisen perusteet, mukaan lukien mahdollinen toimintojen siirtäminen toiselle oikeussubjektille, ja selvittäjien valtuudet.

28 artikla

Perussäännön muutokset

Perussäännön muuttamista koskevat ehdotukset hyväksytään yleiskokouksessa yksimielisesti ja toimitetaan komissiolle asetuksen 11 artiklan mukaisesti.

29 artikla

Perussäännön konsolidoitu toisinto

Tämä perussääntö on pidettävä ajan tasalla ja asetettava julkisesti saataville CERIC-ERIC verkkosivustolla ja sen sääntömääräisessä kotipaikassa. Kaikkiin perussäännön muutoksiin on asetuksen 11 artiklan mukaisesti liitettävä ilmoitus siitä, koskeeko muutos perussäännön olennaista vai muuta kuin olennaista osaa, ja annettava tiedot muutoksen hyväksymismenettelystä.

(1) Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).

(2) Neuvoston täytäntöönpanoasetus (EU) N:o 282/2011, annettu 15 päivänä maaliskuuta 2011, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä (EUVL L 77, 23.3.2011, s. 1)

(3) Neuvoston direktiivi 2008/118/EY, annettu 16 päivänä joulukuuta 2008, valmisteveroja koskevasta yleisestä järjestelmästä ja direktiivin 92/12/ETY kumoamisesta (EUVL L 9, 14.1.2009, s. 12).